CELEX: 62009TN0086
Language: el
Date: 2009-02-19 00:00:00
Title: Υπόθεση T-86/09: Προσφυγή-αγωγή της 19ης Φεβρουαρίου 2009 — Ευρωπαϊκή Δυναμική κατά Επιτροπής

16.5.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 113/38
            
         Προσφυγή-αγωγή της 19ης Φεβρουαρίου 2009 — Ευρωπαϊκή Δυναμική κατά Επιτροπής
   (Υπόθεση T-86/09)
   2009/C 113/76
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα-ενάγουσα: Ευρωπαϊκή Δυναμική — Προηγμένα Συστήματα Τηλεπικοινωνιών, Πληροφορικής και Τηλεματικής ΑΕ (Αθήνα, Ελλάδα) (εκπρόσωποι: Ν. Κορογιαννάκης και Π. Κατσιμάτη, δικηγόροι)
   
      Καθής-εναγομένη: Επιτροπή των Ευρωπαϊκών Κοινοτήτων
   
      Αιτήματα της προσφεύγουσας-ενάγουσας
   
   Η προσφεύγουσα-ενάγουσα (στο εξής: προσφεύγουσα) ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής περί απορρίψεως της προσφοράς της προσφεύγουσας, υποβληθείσας στο πλαίσιο του ανοικτού διαγωνισμού MARE/2008/01 για την παροχή «Σχετικών με τους υπολογιστές και παρεμφερών υπηρεσιών, περιλαμβανομένης της συντηρήσεως και αναπτύξεως των συστημάτων πληροφορήσεως της DG MARE» (1), κοινοποιηθείσας στην προσφεύγουσα με έγγραφο της 12ης Δεκεμβρίου 2008, και κάθε περαιτέρω σχετική απόφαση, περιλαμβανομένης της αποφάσεως περί αναθέσεως της εκτελέσεως της συμβάσεως στον επιτυχόντα υποψήφιο,
            
         
               —
            
            
               να υποχρεώσει την Επιτροπή να αποκαταστήσει τη ζημία που υπέστη η προσφεύγουσα λόγω της ως άνω διαδικασίας διαγωνισμού, ανερχόμενη σε 2 520 000 ευρώ,
            
         
               —
            
            
               να καταδικάσει την Επιτροπή στη δικαστική δαπάνη της προσφεύγουσας και στα έξοδα που αυτή υποβλήθηκε σε σχέση με την υπό κρίση προσφυγή-αγωγή (στο εξής: προσφυγή), ακόμη και αν απορριφθεί η υπό κρίση προσφυγή.
            
         
      Λόγοι ακυρώσεως και κύρια επιχειρήματα
   
   Στην υπό κρίση υπόθεση, η προσφεύγουσα ζητεί την ακύρωση της αποφάσεως της καθής περί απορρίψεως της προσφοράς της προσφεύγουσας, υποβληθείσας στο πλαίσιο του ανοικτού διαγωνισμού MARE/2008/01 για την παροχή «Σχετικών με τους υπολογιστές και παρεμφερών υπηρεσιών, περιλαμβανομένης της συντηρήσεως και αναπτύξεως των συστημάτων πληροφορήσεως της DG MARE», και περί αναθέσεως της εκτελέσεως της συμβάσεως στον επιτυχόντα υποψήφιο. Περαιτέρω, η προσφεύγουσα ζητεί αποζημίωση για τη ζημία που ισχυρίζεται ότι υπέστη λόγω της διαδικασίας διαγωνισμού.
   Προς στήριξη της προσφυγής της, η προσφεύγουσα προβάλλει τους ακόλουθους λόγους ακυρώσεως.
   Πρώτον, ισχυρίζεται ότι η καθής παραβίασε την αρχή της ίσης μεταχειρίσεως, δεδομένου ότι δεν τήρησε τα κριτήρια αποκλεισμού τα οποία προβλέπουν τα άρθρα 93, παράγραφος 1, και 94 του δημοσιονομικού κανονισμού (2) όσον αφορά ένα μέλος της επιτυχούσας κοινοπραξίας και διέκρινε εις βάρος της προσφεύγουσας διότι δεν της παρέσχε πρόσβαση σε όλα τα διαθέσιμα τεχνικά έγγραφα και στον πηγαίο κώδικα τα οποία είχε στη διάθεσή του μόνον ο μέχρι τούδε αντισυμβαλλόμενος. Η προσφεύγουσα θεωρεί, περαιτέρω, ότι η σχετική στάθμιση για την εφαρμογή του κριτηρίου της «πλέον συμφέρουσας οικονομικώς προσφοράς» για την ανάθεση της συμβάσεως σχεδόν εξουδετέρωσε την επιρροή της τιμής, κατά παράβαση του δημοσιονομικού κανονισμού. Επιπλέον, η προσφεύγουσα ισχυρίζεται ότι η καθής στήριξε την αξιολόγηση της προσφοράς της σε διαφορετικά κριτήρια από τα προβλεπόμενα στη συγγραφή υποχρεώσεων, παραβαίνοντας έτσι την υποχρέωση διαφανείας.
   Δεύτερον, η προσφεύγουσα ισχυρίζεται ότι η καθής δεν αιτιολόγησε επαρκώς την απόφασή της, ιδίως όσον αφορά τα ποιοτικά κριτήρια 2 και 3, κατά παραβίαση της αρχής της διαφανείας.
   Τρίτον, η προσφεύγουσα εκφράζει ανησυχίες μήπως τα μέλη της επιτροπής αξιολογήσεως ενήργησαν παρά την ύπαρξη συγκρούσεως συμφερόντων και, επομένως, κατά παράβαση διαδικαστικής απαιτήσεως.
   Τέταρτον, η προσφεύγουσα ισχυρίζεται ότι η καθής υπέπεσε σε πλείονα πρόδηλα σφάλματα και ενήργησε κατά κατάχρηση της εξουσίας εκτιμήσεως την οποία έχει.
   
      (1)  ΕΕ 2008/S 115-152936.
   
      (2)  Κανονισμός (ΕΚ, Ευρατόμ) 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (ΕΕ L 248, σ. 1).